**ELŐTERJESZTÉS**

**Körmend Város Önkormányzata Képviselő-testülete 2022. október 11-i ülésére**

**Tárgy:** saját forrás biztosítása a Körmendi közösségi színtér felújítása című pályázathoz

*Tisztelt Képviselő-testület!*

Körmend Város Önkormányzatának a TOP-7.1.1-16-H-ERFA-2020-00744 azonosító számú a *Körmendi közösségi színtér felújítása* című pályázata bruttó 103 millió forint vissza nem térítendő támogatásban részesült.

A pályázat megvalósítása révén a Körmendi Kulturális Központ, Múzeum és Könyvtár Berzsenyi utcai székhelyén felújított fogadótér, öltözővel ellátott és felújított nagyterem, valamint eszközökkel bővített intézmény áll rendelkezésre a körmendi székhelyű csoportok és közösségek részére. A belső udvar felújításával, pedig egy újabb szabadidő aktív eltöltésre alkalmas tér került kialakításra.

A beruházás keretében az építési tevékenységeken túl kisléptékű infrastruktúra fejlesztésre is sor kerülhetett, ennek keretében a közösségi tevékenységeket szolgáló tárgyi eszközök és hang- és fénytechnikai eszközök beszerzésére is sor került, annak érdekében, hogy a helyi civil szervezetek és egyesületek számára a mai modern kor igényeinek megfelelő nagytermet és klubhelységeket tudjunk biztosítani.

A kapott 103 millió forint támogatáson felül a projekt költségvetésén belüli költségátcsoportosítás és a tartalék összeg felhasználását követően, további **bruttó 496.817,- Ft** összegű saját forrás biztosítása vált szükségessé.

A saját forrás rendelkezésre állásáról képviselő-testületi határozatot szükséges hozni, melyet a pályázat pénzügyi elszámolásához kötelező csatolni.

A fentiekre tekintettel, kérjük a tisztelt Képviselő-testületet, hogy az előterjesztést vitassa meg és az alábbi határozati javaslatot szíveskedjen elfogadni.

**HATÁROZATI JAVASLAT**

1. Körmend Város Önkormányzatának Képviselő-testülete hozzájárul a TOP-7.1.1-16-H-ERFA-2020-00744 azonosítószámú, „*Körmendi közösségi színtér felújítása”* **című pályázat** megvalósításához **bruttó 496.817,- Ft** összeg, saját forrásból történő biztosításához, a 2022. évi költségvetése terhére.
2. Körmend Város Önkormányzatának Képviselő-testülete felhatalmazza a polgármestert a pályázattal kapcsolatos intézkedések megtételére.

Határidő: azonnal

Felelős: polgármester

Körmend, 2022. október 04.

Bebes István

polgármester